Diari Oficial de la Generalitat Valenciana


Sumari del DOGV 153, del 29-03-1984 (1984/802789)

ORDRE de 8 de març de 1984, de la Conselleria de la Presidència, per la qual es creen Juntes de Classificació de llocs de treball i plantilles orgàniques, i la Comissió Coordinadora d'aquestes.
-------------------------------------------------------------------------------------------------------------------------------------------------------------------------------------------------

Estat**VIGENT**

Permalink ELI

**https://dogv.gva.es/va/eli/es-vc/o/1984/03/08/(1)/dof/vci/html**

### Dades del document

Número de DOGV
:   153

Data del DOGV
:   29-03-1984

Secció del DOGV
:   DISPOSICIONS GENERALS

Número del document
:   1984/802789


Data del document
:   08-03-1984

Organisme emissor
:   Presidència de la Generalitat

Tipus de document
:   Ordre

Anàlisi jurídica

Ordre de 8 de març de 1984, de la Conselleria de la Presidència, per la qual es creen juntes de Classificació de llocs de treball i plantilles orgàniques, i la Comissió Coordinadora d'aquestes.  
A fi de procedir a l'estudi dels llocs de treball de l'Administració de la Generalitat i a l'elaboració de les plantilles orgàniques de cada Conselleria, requisits bàsics per a l'adequació de les actuals estructures orgàniques i dels mitjans personals i materials a les competències que tenen atribuïdes, i per tal de determinar amb caràcter provisional els nivells de complement de destinació mentre no s'aproven les plantilles, segons que estableix la disposició final tercera del Decret 10/1984, de 23 de febrer, sobre provisió de llocs de treball i en els articles 3.r i 6.e de l'Ordre de 20 d'octubre de 1983 per la qual es publica el text únic del Reglament de Règim Interior de la Conselleria de la Presidència,   
ORDENE:   
Article primer  
1. En cada Conselleria serà constituïda una Junta de Classificació de llocs de treball i plantilles orgàniques amb la composició següent:   
-Dos representants de la Conselleria, un dels quals haurà de ser el Secretari General Administratiu.   
-Dos representants de la Direcció General de la Funció Pública.   
2. Mentre no estiguen aprovades les plantilles orgàniques, no podran assignar-se nivells de complement de destinació ni concedir-se el complement de dedicació exclusiva, sense l'informe previ de la Junta de Classificació corresponent, la qual l'elevarà a la Direcció General de la Funció Pública, a través de la Secretaria General Administrativa.   
Article segon  
1. Es crea la Comissió coordinadora del Programa de classificació de llocs de treball i plantilles orgàniques que tindrà com a finalitat resoldre les qüestions que li presente el Director General de la Funció Pública, bé directament o com a conseqüència del treball de les Juntes, impartir-los les instruccions que considere necessàries, preparar el pla de treball i vigilar-ne el desenvolupament.   
2. La Comissió coordinadora estarà formada de la manera següent:   
President: El Director General de la Funció Pública.   
Vocals: Els Secretaris Generals de les Conselleries.   
El Director de Programa d'Anàlisi i Classificació de llocs de treball.   
El Director del Programa de Plantilles Orgàniques i Retribucions.   
Article tercer  
Finalitzat l'anàlisi i classificació de llocs de treball, les Juntes de Classificació i la Comissió Coordinadora procediran a elaborar els projectes de plantilles orgàniques.   
En la primera fase farà de Secretari de la Comissió el Director de Programa d'Anàlisi i Classificació de llocs de treball; en la segona, la Secretaria serà exercida pel Director de Programa de Plantilles Orgàniques i Retribucions.   
Article quart  
La Conselleria d'Economia i Hisenda no admetrà cap alta en nòmina pels conceptes de nivell i dedicació exclusiva, sense la corresponent certificació de la Direcció General de la Funció Pública, sobre els que provisionalment hagen estat assignats al lloc de treball, pel procediment establert en aquesta Ordre.   
A l hora, serà suficient la certificació esmentada per a la modificació dels que actualment són percebuts.   
Article cinqué  
En l'àmbit de les seues competències, la Direcció General de la Funció Pública establirà les directrius per tal d'assolir els objectius d'aquesta Ordre.   
Article sisé  
Aquesta Ordre entrarà en vigor a partir de l'endemà de la publicació al Diari Oficial de la Generalitat Valenciana.   
València, 8 de març de 1984.   
El Conseller de la Presidència,   
RAFAEL BLASCO I CASTANY


Còpia Permalink ELI